text: Гергана Сандъкчиева, клуб "Млад планинар" – Петрич: 2019 година бе много успешна за клуба
  15 Януари 2020 | 14:50 | Агенция "Фокус"
  Петрич. 2019 година бе много успешна за клуб "Млад планинар" – Петрич. Това каза за Радио "Фокус" - Пирин Гергана Сандъкчиева, председател на клуба. По думите ѝ в рамките на предходните 12 месеца са реализирали различни инициативи, които са се радвали на много голям интерес. "Те бяха с различен характер, на различна тема, в различни периоди от годината. Разбира се, всички бяха свързани с важни дати, свързани както с природата, така също с околната среда, с историята и националното ни богатство", каза още Сандъкчиева.
  Тя отбеляза, че трудно може да каже кое събитие е пожънало най-голям успех, защото всички са били заредени с различна емоция. "Например силно вълнуващо беше поредното ни участие в Националния поход "По пътя на Ботевата чета". През 2019 година интересното беше, че всяко едно дете имаше не само желанието, но и физическата възможност да премине целия поход. В общи линии всяка вечер основната ни тема и спор бе кой да остане да направи лагер. Това бих казала, че беше доста емоционално, защото всеки искаше да преживее тези 120 км със свои приятели и връстници", коментира Сандъкчиева.
  Тя заяви, че един от най-успешните им походи, който е бил свързан и с една от най-красивите гледки, която са виждали е бил в планината Пирин. "Прекарахме 5 дни по високите части, в които се насладихме на невероятни гледки с езера и върхове. Когато си там горе това, което виждаш е още колко много върхове те очакват. Направихме една много интересна екскурзия, която се състоя през месец април. Тя бе озаглавена "По пътя на бунтовници и владетели". В рамките ѝ посетихме седем града, в които разгледахме повече от 20 забележителности, свързани с историята и природното богатство на страната ни", отбеляза председателят на клуб "Млад планинар".
  Гергана Сандъкчиева коментира, че това е било едно изключително приятно преживяване, а най-интересното е било, че всеки един музей, всеки обект е посрещнал децата по уникален начин. "Те научаваха максимално много неща за историята на района и то по-уникален начин. Най-хубавото бе, че когато се завърнахме в родния край и разговаряхме с децата, при толкова много посетени места и обекти, те бяха научили много нови неща. Смятахме, че повечето от нещата, които са чули няма да запомнят, затова решихме да направим една анкета, в рамките на която им зададохме въпроси. Така установихме, че децата са запомнили 90 % от нещата, които за мен е един истински урок по родолюбие, който е и преживян. Мисля си, че това ще остане трайна следа и като емоция, и като знание за децата", посочи тя.